Inden årets udgang vil du kunne filme en anholdelse eller ransagning, som du tilfældigvis er vidne til med en særlig app, som Landsforeningen KRIM er ved at udvikle - KRIM er en kriminalpolitisk forening bestående af blandt andet fagfolk, afsonere og pårørende hertil, der kæmper for indsattes kår.

Optagelserne vil så blive uploadet til en af KRIMs servere. På den måde skal det blive nemmere at skaffe dokumentation i mange politiklager, der bliver afvist på grund af manglende beviser, siger formanden for KRIM Claus Bonnez.

- Vi har taget initiativet, fordi vi oplever, at alt for mange klager over politiet løber ud i sandet, når der ikke er håndfaste beviser at dømme politifolk på, siger Claus Bonnez.

Skal opklare flere sager

Stadig flere optager begivenheder, hvor politiet er involveret, skriver NORDJYSKE Medier, og det er Claus Bonnez tilfreds med:

- Vi har set gode eksempler på, at folk, der har filmoptaget politifolk, rent faktisk har fået gennemført klagesager mod dem, som efter vores opfattelse ellers ikke ville være blevet gennemført, hvis der ikke havde været video- eller lydoptagelser. For eksempel racistiske udtalelser.

Læs også : Efter kørestolskritik: Betjentenes fagforbund tier stille

Samtidig understreger han dog, at det er vigtigt ikke at genere politiet i dets arbejde.

- Med den vejledning, der følger med app’en, fortæller vi borgerne, at de ikke skal forstyrre politiets arbejde. Hold jer på afstand. Fotografér politiet og gerne fra en position, hvor politiet slet ikke kan se dem. Det vil dels ikke forulempe politifolkene, og det vil også sikre, at beviset bliver sikret til sagen.

Heksejagt mod politiet

Nyheden om app’en, der kan optage politiets arbejde, vækker ikke glæde hos formanden for Politiforbundet, Claus Oxfeldt.

- Alt, hvad vi siger og gør, tåler selvfølgelig dagens lys. Vi ved også som udgangspunkt, at rigtig meget bliver filmet. Men jeg synes, at der er lidt en heksejagt mod politiet, også fordi en video ikke fortæller alt. Ikke hvad der sker før eller efter episoden, siger Claus Oxfeldt.

Eksempelvis henviser Claus Oxfeldt til sagen, hvor en politibetjent lagde en mand i kørestol ned på jorden og efterlod ham. Sagen fik meget medieomtale, fordi episoden blev filmet af flere civile.

Læs også : VIDEO Her efterlader betjent en handicappet mand på gaden

Claus Oxfeldt understreger, at der er stor forskel på politiets magtanvendelse og at udøve vold.

- Jeg synes bare, at man er nødt til at skille tingene ad. Her er der tale om en politimand og en, der muligvis skal anholdes. Der er ikke tale om en gerningsmand og et offer, siger han.